একেই বোধহয় বলে রাখে হরি, তো মারে কে। না হলে ৫০ ফুট উপর থেকে গাড়ি সমেত নদীতে পড়েও একসঙ্গে ১৩ জন রক্ষা পায়!
নদিয়ার কৃষ্ণনগরের কাছে এ ভাবেই অবিশ্বাস্য রক্ষা পেলেন একটি ছোট লরির ১৩ জন আরোহী। চার জন আহত অবস্থায় হাসপাতালে চিকিৎসাধীন থাকলেও বাকিদের ছেড়ে দেওয়া হয়েছে। 
প্রতি বছরের মতো এ বারও মুর্শিদাবাদের ইসলামপুরের বেকিবাগান অঞ্চল থেকে ওই ১৩ জন দিন মজুর রানাঘাটে ধান কাটার কাজে যাচ্ছিলেন। এ দিন সকালে কৃষ্ণনগর শহরে ঢোকার সময় দ্বিজেন্দ্র সেতুর উপরে আচমকাই নিয়ন্ত্রণ হারান ছোট লরিটির চালক। এর পরে একটি লরির সঙ্গে মুখোমুখি সংঘর্ষ হয় গাড়িটির। সেতুর রেলিং ভেঙে প্রায় পঞ্চাশ ফুট উপর থেকে ১৩ জন আরোহী এবং চালক সমেত গাড়িটি জলঙ্গি নদীতে পড়ে যায়।
দেখুন ভিডিও ১

গাড়িটি জলের মধ্যে অনেকটা ডুবে গেলেও স্থানীয় বাসিন্দাদের সাহায্যে চালক-সহ সব আরোহীকেই জীবিত অবস্থায় উদ্ধার করা হয়। সৌভাগ্যবশত লরিটি নদীর পাড়ের কাছে পড়ে।
চালক-সহ চার আরোহীকে কৃষ্ণনগর জেলা হাসপাতালে ভর্তি করা হয়। কিন্তু এত বড় দুর্ঘটনার পরে তাঁরা যে প্রাণে বেঁচেছেন, গাড়ির আরোহীদের তা যেন বিশ্বাসই হচ্ছিল না। পুলিশের ধারণা, ঘুমিয়ে পড়াতেই গাড়ির উপর নিয়ন্ত্রণ হারান চালক।
দেখুন ভিডিও ২

দেখুন ভিডিও ৩

দেখুন ভিডিও ৪